Żory: porwoł matce mobilniŏk i zaniōs go do lōmbardu
Wyużōł spanie matki i jã ôkrŏd, a jeji telefōn zastawiōł we ôsiedlowym lōmbardzie. Wczorej chyciyli go policyjōny, jak pokŏzoł sie pod blokym. 21 lŏt mody chop bōł poszukowany ôd gyrichtu, mioł do ôdsiedzyniŏ pŏrã miesiyncy.
Dalszŏ tajla artykułu niżyj
Wczorej po piōntyj po połedniu policyjōny chyciyli złodzieja, co ôkrŏd swojã matkã. 21-latek wyużōł mōmynt, jak kobiyta spała, i wyniōs z jeji pōmiyszkaniŏ telefōn wert bez tysiōnc złotych. Zastawiōł go w lōmbardzie za niskõ kwotã, a po połedniu pokŏzoł sie nazŏd pod blokym.
Wtynczŏs to dozdrzoł go ôjciec. Syn wziōn uciykać, a ôjciec polecioł za nim. Po chwili bōł chycōny i znŏd sie w rynkach szandarōw.
21-letni raubiyrz usłyszoł już ôbskarżynie i trefiōł do policyjnego heresztu, a hned ôdpowiy za raub na szkodã matki. Na razie pŏrã miesiyncy przepyndzi w zakładzie kŏrnym, bo poszukowoł go gyricht, co za inksze przestympstwo skŏzoł go na kŏrã heresztu.
Zdrzōdło: KMP Żory
szl_Latn szl_Latn szl_Latn szl_Latn szl_Latn szl_Latn szl_Latn